  Майя Бывальцева Школалэсь азьвыл дышетонъя улосвыл сӧзнэтъёсты выльдонъя бадӟым федерал программа йылпумъяськиз. Нылпи садъёсы но яслиосы путевкаос сётъянын 2016-тӥ арысен Удмуртия ас кужымезлы гинэ оскыны быгатэ. 17-тӥ куартолэзе ортчем пресс-конференциын со сярысь вераз элькунысь дышетонъя но наукая министр Алексей Мирошниченко. «Ужпум, кудзэ пуктӥз Владимир Путин куартолэзе кутэм пуктэтъёсаз, — 2016-тӥ арын 1-тӥ толшорлы 3–7 аресъем пиналъёслы нылпи садъёсы интыян, милям быдэстэмын. Бен, со капчи ӧй вал. Кылем арын ми 1 сюрс 252 интылы 7 нылпи сад пуктӥмы, 19 садъёсын группаос понна висъетъёсты выльдӥмы. Ватсаса 2 сюрс пала инты кылдытӥмы. Нылпи садъёсы путёвкаосты люкылон ласянь уж туннэ умой пуктэмын, 1-тӥ оштолэзьлы 3–7 аресъем пиналъёсъя 1 сюрс 700 куриськонъёс. Мон меӵак вераны быгатӥсько, со черодэз быдтон ужпум 1-тӥ куарусёнлы быдэстэмын луоз, Нылпи садэ мыныны быгатозы ваньзы 3–7 аресъем покчиос», — вераз со. Министрлэн кылъёсызъя, 3 аресозь пиналъёсты нылпи садэ интыян пумысен элькунъя 15 сюрслэсь трос куриськонъёс. Одӥг кутскемен со ужпумез быдэстыны уз луы, вераз Алексей Мирошниченко. «Али милям улосвыл программа гинэ луыны быгатэ. Та ужпумез кивалтэтлэн тӧроез чакла. Туэ ми азьло аръёсы мытэм объектъёсты вуттыны луонлыкъёсты эскериськомы. Азинсконлы одӥгез луонлык — нылпи садъёслэсь азьвыл сётъям юртъёссэс дышетон удысэ берыктон. Соосты тупатъян но выльдон. Ужаськомы вань муниципал кылдытэтъёсын. Валамон, дыр трос ортчиз — кытын ке музъем но ӧвӧл ни — кытчы ке со кошкиз, кытын ке юрт сокем воштэмын, капчигес сое сэрттыны но выльзэ пуктыны. Но сыӵе ужпум пуктэмын, ми со бордын ужаськомы», — валэктӥз министр. Тодэ вайытом, туэ Удмуртия Уваысь но Воткаысь кык частной нылпи садъёслэн инфраструктуразылы коньдон висъяны чакла. Тегъёс: Дышетон АлексейМирошниченко Удмуртия пиналъёс дӥськут Дышетонъянонаукаяминистерство лэсьтськон  